Lehotský, Tomáš, poslanec NR SR (2021-06-22):
Ďakujem veľmi pekne. Tak teda vážené dámy, vážení páni, dovoľte ešte raz, aby som v stručnosti uviedol novelu zákona č. 627/2005 Z. z. o príspevkoch na podporu náhradnej starostlivosti o dieťa. V prvom čítaní, keď zákon odôvodňovala moja spolupredkladateľka Janka Žitňanská, dotkla sa toho, že zákon predkladáme okrem iného aj kvôli tomu, aby sme zrovnoprávnili podmienky pre deti, ktoré sa narodia do rodín, v ktorých potom vyrastajú, s podmienkami pre deti, ktoré to šťastie nemajú, a teda nachádzajú sa v náhradnej starostlivosti alebo budú sa nachádzať v náhradnej starostlivosti. Chcem ešte uviesť jeden dôvod alebo iný pohľad na to, že prečo sme sa rozhodli tento, s touto novelou prísť. Na to mi dovoľte, aby som citoval krátky citát zo správy občianskeho združenia Návrat z roku 2012. Správa sa volá Transformácia náhradnej starostlivosti o deti na Slovensku po roku 1989 a ten citát znie takto: „Kedy a ako len mohlo napadnúť sociálnu bytosť, ako je človek , umiestňovať deti do sirotincov alebo detských domovov? Muselo sa tak diať v momente rozpadu rodinnej väzby, ktorú niekto nemohol alebo nechcel nahradiť. Či už to násilie spôsobil spoločenský tlak, ľudské zlyhanie, zhoda náhod, výsledkom bola a dodnes je ľudská tragédia, ktorá poznačila osud každého človeka, ktorý nevyrastal v rodine.“ Toľko z citátu teda zo správy občianskeho združenia Návrat, ktoré sa teda veľkou mierou zaslúžilo o to, aby čo najviac detí z detských domovov, alebo teda čo najviac detí do detských domovov nešlo, resp. bolo premiestnených do náhradnej starostlivosti, kde teda aspoň vzniká dojem, a častokrát aj tá rodina funguje, ako by mala. Táto spoločnosť sa v nejakom čase rozhodla aj vďaka teda Návratu, že je lepšie vychovávať deti, ktoré prišli o rodičov v rodinách, aj keď sú teda náhradné, profesionálne napríklad. Poďme sa pozrieť na to, ako to v súčasnosti vyzerá. V roku 2015 bolo v náhradnej starostlivosti mimo teda detských domovov 8 900 detí, v roku 2019 je to 8 700 detí. To znamená, že je tam mierny pokles. Čo sa týka detských domovov, tak v roku 2015 tam bolo 4 622 detí, v roku 2019 je to cca 4 900 detí. To znamená, že je tam nárast a toto je presne ten dôvod, prečo sme sa rozhodli, aj ten dôvod, prečo sme sa rozhodli s touto novelou prísť. Je teda pre nás dôležité, aby sme zvýhodňovali, ako sa dá, aj takúto náhradnú starostlivosť, pretože rovnako ako Návrat, o. z., sme presvedčení o tom, že teda náhradná starostlivosť, osobná náhradná starostlivosť v rodinách je lepšia, ako vychovávať deti v detskom domove. Takže jedným z tých spôsobov, ako podporovať túto náhradnú starostlivosť je, samozrejme, aj zjednodušiť podmienky, za ktorých je možné získať jednorazový príspevok pri zverení do náhradnej starostlivosti, resp. zmeniť jeho výšku. Novela teda prináša dve základné zmeny, a teda prichádza so zmenou podmienok, za ktorých je možné získať tento jednorazový príspevok, a mení teda súčasne platné ustanovenie, ktoré hovorí o tom, že podmienkou pre získanie takéhoto príspevku pre dieťa zvereného do náhradnej starostlivosti je umiestnenie takéhoto dieťaťa do náhradnej starostlivosti do veku 6 mesiacov, toto v bežných podmienkach sa niekedy, resp. často nedá stihnúť, pretože ten proces schvaľovania a administratívy je náročný, preto viacero takýchto detí, resp. náhradných rodín takýto príspevok nedostalo, čiže to je jedna zmena. A tá druhá zmena je zmena výšky príspevku, ktorý dneska predstavuje sumu 542 eur , a my prinášame zmenu, kedy zrovnoprávňujeme tú výšku toho príspevku pri zverení do náhradnej starostlivosti s príspevkom pri narodení dieťaťa. To znamená, že tá výška by sa zmenila z 542 na 830 eur. Zákon by mal nadobudnúť účinnosť, ak teda bude schválený, 1. augusta 2021, a teda uvedomujeme si, že štátny rozpočet je napätý a dlh stúpa, preto mi dovoľte, aby som vás informoval o tom, teda že aký bude vplyv na štátny rozpočet. V roku 2021 predpokladáme sumu zhruba 86-tisíc eur, že by teda to bolo naviac, a pre ďalšie roky 2022 a ďalšie teda je to suma cca 300-tisíc eur naviac oproti, oproti súčasnému stavu. To znamená, že nijakým zvlášť veľkým spôsobom to štátny rozpočet nezaťaží, na druhej strane tým rodinám, resp. tým deťom to môže veľmi pomôcť. Toľko odo mňa, v prípade akýchkoľvek otázok, samozrejme, radi odpovieme a chcem vás poprosiť o vyjadrenie podpory tohto zákona. Ďakujem veľmi pekne.